Byna 500 brande in 4 dae in KaapstadDuiwelspiekbrand in Januarie 2016 Foto: @bradyn_hopking, Twitter (via @vwsfires) Kaapstad se brandbestryders is binne vier dae na 495 brande ontbied, het die stad Dinsdag gesê. Brandbestryders se taak is bemoeilik deur vlamme wat deur ŉ erge suidooster aangeblaas word. “Dit was ŉ dramatiese en traumatiese paar dae,” het JP Smith, burgemeesterskomiteelid vir veiligheid en sekuriteit, gesê. “Die stormsterkte suidooster was ons ergste nagmerrie, aangesien dit die tempo waarteen die brande opgevlam het, verhoog het.” Die stad se brand- en reddingsdiens het sedert 7 Januarie reageer op 495 oproepe. Dit is ongeveer 99 voorvalle per dag, ŉ toename van die gemiddelde 69.5 in die eerste ses dae van die maand. Altesaam 428 van hierdie brande is gekategoriseer as veld-, gras- en vullisbrande. Die mees onlangse brande was op Duiwelspiek en Vlaeberg (Seinheuwel), Rastakamp in Ocean View en twee informele nedersettings in Khayelitsha en Mfuleni, waar minstens drie mense oor die naweek gesterf het. Smith het gesê ŉ polisietaakspan is aangestel om enige brandstigting te ondersoek. “Dit is verstommend dat daar persone kan wees wat wreed genoeg is om doelbewus ŉ brand te stig, terwyl hulle ten volle bewus is van die moontlike gevolge,” het hy gesê. Ongeveer 50 beamptes van die stad se brand- en reddingsdiens en ander agentskappe is steeds op die toneel in Red Hill, Scarborough, Misty Cliffs, Ocean View en Kommetjie om seker te maak dat die brande nie weer opvlam nie. Smith maan inwoners en besoekers om ekstra versigtig te wees wanneer vlambare items of materiaal hanteer word. Die suidooster waai steeds in die stad. “Mense moet nou, meer as ooit, hul gesonde verstand gebruik. Ek doen ŉ beroep op rokers om bewus te wees van hoe hulle van hul stompies ontslae raak. Steek slegs vure aan in toegewyde plekke en indien jy staatmaak op kerse of paraffienstowe, moet dit asseblief nie onder enige omstandighede sonder toesig laat nie.” Brande kan by die stad se noodkommunikasiesentrum aangemeld word deur 107 van ŉ landlyn af te bel of 021 480 7700 van ŉ selfoon.